Teologisk Undervisning Fyn

– et 3-årigt undervisningsforløb for dig, der har lyst til at dykke dybere ned i teologiens forunderlige verden

Måske har du hørt om teologi for lægfolk eller teologi for voksne? Nu kommer der et tilsvarende tilbud her i Fyens Stift: Teologisk Undervisning Fyn.

Over 8 lørdage om året vil vi fordybe os i de klassisk teologiske fagdiscipliner; såsom læsninger i gammel og ny testamente, kirkehistorie, dogmatik, etik og religionsfilosofi. Undervisningen er på et solidt fagligt niveau og samtidig folkeligt formidlet. Der kræves ingen forkundskaber for at følge undervisningen – kun lyst og interesse.

Er det noget for dig? Så kom og hør mere, når vi præsenterer projektet d. 22 marts i forbindelse med fejringen af den nye bibeloversættelse (<https://www.fyensstift.dk/aktuelt/nyheder/bibelen-2020-gamle-ord-i-nye-klaeder>), eller læs mere på stiftets hjemmeside (<https://www.fyensstift.dk/>).

Det foregår i Odense, i Vor Frue Kirkes lokaler. Stiftsrådet yder tilskud, og derfor kan deltagerbetalingen holdes på 1800 kr. for et helt undervisningsår med 8 lørdage. Hertil må beregnes udgifter til de undervisningsbøger, man vil købe. Der bliver plads til 35 deltagere pr årgang, og det er muligt at tilmelde sig fra d. 1. april 2020 via stiftets hjemmeside. For yderligere information, kontakt Hanne Uhre Hansen på [huh@km.dk](mailto:huh@km.dk) eller 30 44 09 51.

